SL Uradni list Evropske unije C 73/16

Tožba, vložena 13. decembra 2011 – Evropska komisija proti Republiki Poljski

(Zadeva C-639/11)

2012/C 73/29

Jezik postopka: poljščina

Stranki

Tožeča stranka: Evropska komisija (zastopniki: G. Wilms, G. Zavvos in K. Herrman)

Tožena stranka: Republika Poljska

Predlog tožeče stranke

— Ugotovi naj se, da je Republika Poljska s tem, da je pri novih ali osebnih motornih vozilih, ki so bili predhodno registrirani v drugih državah članicah, katerih krmilje je na desni strani, za registracijo zahtevala, da se volan prestavi na levo stran, kršila svoje obveznosti iz člena 2a Direktive 70/311/EGS o homologacijah za krmilje (1), člen 4(3) Okvirne direktive 2007/46/ES o homologacijah ES za motorna vozila (2) in člen 34 Pogodbe o delovanju Evropske unije;

— Republiki Poljski naj se naloži plačilo stroškov.

Tožbeni razlogi in bistvene trditve

Komisija Republiki Poljski očita, da je kršila člena 2a der Einzelrichtlinie 70/311/EGS, člen 4(3) Okvirne direktive 2007/46/ES ter člen 34 PDEU.

V Republiki Poljski se v cestnem prometu vozi po desni strani. Po poljskih predpisih se za registracijo motornega vozila zahteva potrdilo, da ima vozilo opravljen tehnični pregled. Na podlagi uredb ministra za infrastrukturo (3) se tako tehnični pregled pri vozilih, ki imajo volan na desni strani, šteje za neopravljenega (to pomeni, da tehnično stanje ne ustreza veljavnim tehničnim zahtevam). Zato osebnih motornih vozil z volanom na desni strani, ki so dovoljena v državah članicah, kjer se vozi po levi strani, kot so Velika Britanija, Irska, Malta in Ciper, na Poljskem ni mogoče registrirati. Poljski organi prav tako ne upoštevajo predhodne registracije takega vozila v drugi državi članici, kjer se vozi po desni strani.

Dejstva, da na Poljskem ni mogoče registrirati (novega in rabljenega) osebnega motornega vozila, ki je bilo iz države članice, kjer se vozi po levi strani – predvsem s strani državljanov, ki izkoriščajo ugodnost prostego pretoka po pravu Unije – uvoženo na Poljsko, po mnenju Komisije ni mogoče upravičiti s prevladujočo zahtevo javnega interesa v obliki zagotavljanja varnosti cestnega prometa.

Če je na Poljskem mogoče brez omejitev uporabljati vozila, ki niso bila registrirana v tej državi in imajo krmilje na desni strani, naj bi bila prepoved njihove registracije neprimeren in v vsakem primeru nesorazmeren ukrep za dosego navedenega cilja.

Prav dolgoročna uporaba takega motornega vozila na cestah, kjer se vozi po desni strani, naj bi vodila do pridobitve rutine in naj z vidika varnosti v cestnem prometu ne bi pomenila večje nevarnosti kot občasna/začasna vožnja s takim vozilom. Dalje, obstajali naj bi drugi manj omejevalni načini – na primer nastavitev dodatnega ogledala –, ki vozilom, ki imajo volan na desni strani, olajšajo prehitevanje v cestnem prometu, kjer se vozi po desni strani.

(1) Direktiva Sveta 70/311/EGS z dne 8. junija 1970 o približevanju zakonodaje držav članic o krmilju za motorna in priklopna vozila (UL L 133, str. 10).

(2) Direktiva 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna Direktiva), (UL L 263, str. 1).

(3) Člen 9(2) Uredbe z dne 31. decembra 2012, št. 5.1 Priloge I k Uredbi ministra za infrastrukturo z dne 16. decembra 2003 ter št. 6.1 Priloge I k Uredbi ministra za infrastrukturo z dne 18. septembra 2009, s katero je bila nadomeščena in razveljavljena Uredba z dne 16. decembra 2003.